Frans Steyn sluit aan by BokgroepFrans Steyn – reeds by die Bokke op Plettenbergbaai (Foto Twitter #Montpellier) Frans Steyn, die veelsydige Springbokagterspeler wat in die reeks teen Frankryk die eerste keer sedert 2012 weer in ŉ toets sal uitdraf, het Woensdag by die Bokke se oefengroep in Plettenbergbaai aangesluit. Steyn het Saterdag nog vir die Britse Barbarians teen Engeland gespeel. Sy aankoms is vir heelparty rugbyskrywers ŉ groot verrassing. Hulle het aanvaar dat hy eers aanstaande Woensdag sal opdaag en dus nouliks vir die eerste toets die daaropvolgende Saterdag, 10 Junie, oorweeg sal kan word. Steyn het reeds in 53 toetse gespeel en was die jongste speler in die span wat in 2007 die Wêreldbeker gewen het. Die ander drie senters in die groep is Jan Serfontein, Jesse Kriel en Damian de Allende. ♦ Dit is ook onwaarskynlik dat Duane Vermeulen, wat Sondagmiddag laat nog in die Top14-eindstryd speel, voor laat Dinsdag by sy spanmaats sal kan aansluit. Dit is dus te betwyfel of hy in die beginspan sal wees. ♦ Intussen het die SA keurders vir Lwazi Mvovo en Ruan Ackermann opgeroep in die plekke van Lionel Mapoe en Chris Cloete in die SA A-span. Mapoe is verlede week na die Bokgroep bevorder nadat Lukhanyo Am met ŉ gekraakte wangbeen onttrek het, en Cloete is vir die SA A-span se eerste wedstryd teen die Franse Barbarians nog geskors. Waarom Mvovo, ŉ vleuel wat Vrydag 31 word, in ŉ senter se plek gekies is, maak nie sin nie. Wat van EW Viljoen of Burger Odendaal? ♦ Die SA A-span speel op 16 Junie in die Moses Madhiba-stadion in Durban en ŉ week daarna in die Orlando-stadion in Soweto teen die Franse Baabaas.